Sonja Mikkelsen (S), 2000-05-12:
Jeg skal til at begynde med gøre opmærksom på, at der i forslaget står anført præparater til »understøttelse af alkoholabstinens.«
Jeg går ud fra, at der menes præparater til brug ved behandling af alkoholmisbrug.
Lægemiddelstyrelsen har allerede i dag mulighed for i særlige tilfælde at tillade reklame på tv for lægemidler, og det fremgår af bemærkningerne til lovforslaget, at det er forslagsstillernes tanke, at Lægemiddelstyrelsen fremover giver tilladelse til, at der reklameres i fjernsynet for håndkøbslægemidler til rygeafvænning og behandling mod alkoholmisbrug eller slankemidler, såfremt lægemidlet har en dokumenteret effekt.
Ordlyden i forslaget lægger imidlertid op til noget andet og noget mere.
Det vil, hvis forslaget vedtages, være muligt at reklamere på tv for håndkøbslægemidler af den omtalte art helt uden Lægemiddelstyrelsens forudgående tilladelse.
Det mener jeg ikke er ønskeligt.
Jeg er ikke helt enig med forslagsstillerne i at udbredelsen af kendskabet til et produkt bedst sker gennem reklame og allerbedst gennem reklame på tv.
Det er sikkert rigtigt, at fjernsynsreklamer kvantitativt vil give det bredeste kendskab til produktet, men kvalitativt får man ikke den bedste information om et produkt via tv-reklamer. Tv-reklamerne giver sædvanligvis ikke brugeren den vejledning i brugen af produktet, som er så vigtigt, når det drejer sig om lægemidler.
Og jeg finder derfor ikke, at udbredelsen af kendskabet til konkrete ryge- eller alkoholafvænningspræparater eller slankemidler skal ske via forbrugsskabende tv-reklamer, men derimod gennem information og vejledning fra patientens læge som led i den behandlingsplan, lægen i øvrigt lægger for sin patient.
Hvad angår rygeophør, ja, så er det jo en personlig motivation, der er grundlaget for en vellykket afvænning, og det er derfor også den personlige motivation, der skal være bærende for behandlingen, og ikke selvmedicinering foranlediget af en tv-reklame.
Det samme gør sig gældende ved præparater til brug ved alkoholafvænning.
Som ved rygeafvænning klares alkoholafvænning ikke med selvmedicinering alene.
Vejledning og støtte fra ens behandler og omgangskreds er afgørende.
I øvrigt er alle de godkendte alkoholafvænningslægemidler receptpligtige. Der må derfor ikke reklameres over for offentligheden for disse lægemidler og dermed heller ikke på tv. Det fremsatte forslag er derfor irrelevant på nuværende tidspunkt, hvad angår disse produkter. For så vidt angår appetitdæmpende lægemidler, kan jeg oplyse, at Lægemiddelagenturets ekspertudvalg, det, der også i forkortet form kaldes CPMP, for nylig har foretaget en revidering af slankemidlerne på det europæiske marked.
Ekspertudvalget har i den forbindelse fundet, at de fleste af slankemidlerne er obsolete, hvilket vil sige, at de har meget ringe eller slet ingen effekt set med den viden, vi har om fedmesygdomme i dag.
En generel tilladelse til at reklamere på tv for slankeprodukter ville harmonere meget dårligt med de initiativer, regeringen har taget for at hjælpe de unge ud af deres problemer.
Jeg finder derfor ikke, at vi som politikere ved at vedtage det fremsatte lovforslag skal medvirke til en øget reklame for slankeprodukter.
Jeg vil i øvrigt gerne gøre opmærksom på, at et overforbrug selv af håndkøbspræparater, der sædvanligvis er ufarlige ved korrekt brug, vil kunne få alvorlige følger for den enkelte bruger.
Regeringen skal på den baggrund afvise det fremsatte lovforslag.